*Ivan Šaško*

*pomoćni biskup zagrebački*

**Uvod i homilija**

**u euharistijskome slavlju prve nedjelje došašća (A)**

*Zagrebačka prvostolnica*

*Subota, 26. studenoga 2016., u 18 sati*

Draga subraćo svećenici, poštovane sestre redovnice,

braćo i sestre u nadi Kristova dolaska!

Prije negoli smo upalili prvu svijeću na našemu adventskom panju, Bog je zapalio naša srca svojim Duhom i potaknuo nas da dođemo na ovo slavlje.

Dopustimo mu sada da nas zahvati svojom Riječju i zajedništvom i učini nas budnima u vremenu pripreme za dolazak Isusa Krista s kojim se najdublje susrećemo upravo u euharistijskome slavlju.

Pripremimo se osluškujući svoju savjest, prepoznajući svoje grijehe i moleći za njih Božje oproštenje.

**Homilija**

*Liturgijska čitanja: Iz* 2, 1-5; *Ps* 122, 1-2.4-9;

*Rim* 13, 11-14a; *Mt* 24, 37-44

**1.** Rekli bismo da Evanđelje koje smo čuli nije jedno od onih koja se izabiru da se nekoga utješi ili da se podigne moral. Isusove današnje riječi mogu zazvučati prijeteće; više kao zaprjeka negoli poticaj. Pa ipak, Crkva ga stavlja na početak crkvene godine.

Uznemirenost i nesigurnost unose posebno naznake s početka Evanđelja, gdje se govori o ljudima koji su radili uobičajene poslove, živjeli su sasvim redovito, ne čineći nikakav grijeh: jeli su, pili, ženili se i udavali.

Nisu slutili ništa, pa se nameće pitanje: *Zašto su pogođeni potopom?* Nije nam dano znati kojim se rasporedom nekoga uzima, a nekoga ostavlja, odnosno zašto netko biva spašen, a drugi ne. To susrećemo svakoga dana: ne razumijemo kako neki mogu živjeti lagodno, a neki moraju trpjeti.

**2.** Isus poziva na budnost i pripravnost. I to tako da upućuje na završetak, na motrište koje je tipično za kršćanstvo. Tako nam je omogućeno gledati cilj, ali imati osvrt na cjelovitost smisla života. Došašće nam nudi ključ čitanja: *započeti od završetka.*

Ako bolje pogledamo, tako je i s Isusovim životom. Uskrsnuće daje razumijevanje svemu što je naviještao; od Uskrsnuća sve započinje iznova. Zato i početak nove liturgijske godine čitamo u svjetlu uskrsnuća, odnosno ponovnoga Kristova dolaska. Čitamo ga kao Božju prisutnost u našemu životu i u svijetu, što ostavlja i društvene posljedice o kojima govori prorok Izaija.

Ako te prisutnosti nema; ako u svome životu i u društvu ne računamo s Bogom, onda su starozavjetne riječi o prekidu ratovanja, o pretvaranju oružja, koje donosi smrt i razaranje, u oruđe koje donosi hranu i zajedništvo, puka utopija, a novozavjetne riječi o kraju svijeta prijetnja poput tolikih koje možemo naći svakoga dana, ali ne samo prijetnja, nego i stvarnosti koju susrećemo na najgrublji način.

Isus potiče na budnost, da te događaje ne uzimamo lakomisleno. A možemo ih tako čuti, štoviše i – prečuti. To je opasnost u kojoj se nalaze kršćani svih naraštaja. Lakomislenost vodi u neodgovornost i u površnost. Ako Bog nema pravorijek nad životom i svijetom, tada se počinje djelovati i ponašati kao da Boga nema i kao da ga ne treba.

Zato pred današnjim Evanđeljem nitko ne može kao ispriku uzeti način življenja drugih; ne može se sakriti iza drugih. Spasenje i pravorijek su sasvim blizu jedno drugomu; dodiruju se u našemu životu.

**3.** Započinjemo došašće suočeni s Božjom prisutnošću. Ona nam omogućuje krenuti od završetka, vidjeti kraj. Došašće nas poziva da živimo pred Božjim licem. Kada bismo zbilja tako živjeli, život bi bio drukčiji.

S toga motrišta vidimo što je sporno u tome da su ljudi činili sasvim obične stvari. Poticajno je ono tumačenje koje primjećuje da u toj običnosti nema Boga. Sjetimo se Isusove prispodobe koja govori o pozivu na svadbu na koju se ljudi nisu htjeli odazvati: jedni su išli na polje, drugi za trgovanjem, treći su bili nasilni prema pozivateljima (usp. *Mt* 22, 1-14). Bili su zaokupljeni svojim poslom ili su se ponašali neprimjereno.

Ali zajedničko im je da nisu odgovorili na poziv; nisu vidjeli najljepše i najvrjednije. Tako ni ljudi iz današnjega Evanđelja: Nisu slutili dolazak… Ni oduševljenje ni opasnost. Braćo i sestre, životnost nestaje, ako ne vidimo neobičnost života, posebnost trenutaka, darovanu prisutnost.

**4.** Radosna vijest na početku došašća stavlja pred nas budnost i odgovornost. Itekako dobro znamo da se pred ekstremnim okolnostima jasnije ocrtava ono što je bitno.

Pred bolešću, pred smrću dragih ljudi, na rubovima ljudske krhkosti, bez maski i privida, život razumijemo puno bolje. Tu je susret s drugima i sa samim sobom neposredniji. Zato današnje Evanđelje nije prijetnja, nego istina koju ne smijemo previdjeti, da ne previdimo život; da ne odbacimo Božji poziv u ljepotu.

Došašće je vrijeme pozornosti, osjetljivosti. Ponekad bismo željeli da Bog bude izravniji, da se očituje snažnije, da pokaže svoju moć. Ali Bog koji se očituje u Isusu Kristu ne razvaljuje vrata, nego govori: „Evo, na vratima stojim i kucam; posluša li tko glas moj i otvori mi vrata, unići ću k njemu i večerati s njim i on sa mnom.“ (*Otk* 3, 20) Poštuje našu slobodu, nije nametljiv i želi da čujemo otkucaje njegove blizine.

**5.** Nosivi glagol došašća je 'bdjeti', biti budan, čekati. Njega se može shvatiti kao obranu od neprijatelja; kao sprječavanje da se ne dogodi nešto neželjeno, ružno.

Čini mi se da je važno vidjeti i drugo značenje, koje prevaguje u duhovnosti došašća. Bdjeti za Isusa znači poglavito djelovati, zauzeti se, biti odgovoran i imati hrabrosti živjeti.

Na pitanje o tome što bi značilo kršćanski bdjeti, sviđa mi se odgovor iz naše duhovne baštine koji spominje iskustvo izraženo izrijekom: *spomen ljubavi – amoris memoria.* Spominjati se ljubavi u smislu spomena na susret s Bogom.

Svatko je od nas u jednom ili u više navrata susreo Gospodina. Taj je susret nezaboravan. Kada čitamo o pozivu učenika u Evanđelju po Ivanu, nailazimo na podatak koji u meni uvijek izaziva divljenje. Naime, učenici ga pitaju: *Učitelju, gdje stanuješ?* On im odgovara: *Dođite i vidjet ćete.* Pošli su i ostali s njime onaj dan.I uz to naznaka: *„Bila je otprilike deseta ura.“* Zamislimo se. Bilo je oko četiri sata popodne. Evanđelje je napisano oko šezdeset godina poslije toga događaja. Ta *četiri sata popodne* desetljećima su ostala urezana u *spomenu ljubavi*. Nije li to čudesno?!

Znam da svatko od nas, braćo i sestre, ima neka *četiri sata popodne*, neki nezaboravni susret s Bogom koji nam pomaže razumjeti što znači bdjeti i čekati u radosti, živjeti došašće. Samo spomen na takav susret može mijenjati živote, jer upravo Božja ljepota istinski mijenja naše živote.

Gospodin nam u duhu Evanđelja govori: Činite ono što činite inače, ali budni: to jest ne zaboravite susret s Bogom; ne odbijte njegov poziv; ne zaboravite sat svoje ljepote s Bogom.

Tada će Gospodin doći sigurno u predivni trenutak, u *četiri sata popodne*, dok će gorjeti barem maleno svjetlo naše sigurnosti i nade.

Amen.